Psalms Archives - Bybelskool vir Bereane
Vandag se Psalm is 'n interessante een. Psalm 107 is die laaste in die bundel van lofpsalms (103-107). Die Psalms in hierdie groep begin almal met die oproep: "Loof die Here…". Psalm 107 spesifiek was geoogmerk om gebruik te word as 'n dankoffer-psalm. Dit beteken dat die Psalm voorgelees is met die samekoms van die Israeliete met die doel om waarlik dankbaarheid in hulle harte te wek wanneer hulle dankoffers bring.
Die Psalm noem 'n rits wonderdade van die Here op en dit sou noodwendig jou geheue terugneem na die verlede waar die Here ook aan jóú goed gedoen het.
Is dit nie hoe ons almal maar is nie? Ons is nie vanself net dankbaar nie. Selfs met ons beste voornemens om nooit van God se goedheid en guns in ons lewens te vergeet nie, vergeet ons daarvan. Ons moet gelei word om weer daaraan te dink. Ons moet herinner word om dit weer op te roep en dankbaar te wees.
Miskien is dit hoekom die Here beskik dat ons juis vanoggend hierdie Psalm weer moet lees. Miskien wil Hy hê dat ons vir 'n oomblik – voor ons vandag ons dagtaak met al sy bekommernisse aanpak – vir 'n oomblik sal stop en dink aan hoe goed Hy vir ons is…
April 21, 2017 nati@stander.co.za
Ek lees vandag se 2 Psalms en ek kan nie help om te dink aan wat die teoloog N.T. Wright in sy kommentaar oor die Psalms skryf nie.
Hy sê daar is in wese net 2 wêreldbeelde. Die eerste een is die van die Psalms. Hiervolgens is God – die monotheïstiese Skepper – intens betrokke by sy skepping, al verstaan ons nie aldag waarmee of tot in hoe 'n mate nie.
Daarteenoor staan die wêreldbeeld van Epicurus – wat populêr gemaak is deur die Romeinse digter Lucretius. Hiervolgens is die wêreld nie geskep deur god/gode nie – en indien wel, staan hulle nou veraf en onbetrokke van die skepping.
Hierdie wêreldbeeld het tydelike verligting gebring van die alewige vrees vir straf wat mense gehad het. Maar dit het niks gedoen om hoop vir mense te gee en om sinvolheid aan hul bestaan te gee nie.
Epicureanisme beleef 'n groot oplewing in vandag se sekulêre wêreld. Ons dink dit is hiper-modern om so te dink. Maar eintlik is hierdie wêreldbeeld so oud soos die berge.
Die Psalms – en veral vandag s'n – bring ons voor 'n keuse te staan: Glo ek dat God inderdaad betrokke is en met ons lewens êrens heen oppad is?
SekularisasieSin van die lewe
Ps 42 (31 Aug)
August 31, 2016 nati@stander.co.za
Hierdie klassieke Psalm beteken vanoggend so baie vir my: "Uit my vertwyfeling roep ek na U" (vers7).
Die egtheid van hierdie paradoks tref my: As jy twyfel, ontbreek geloof. Tog roep die digter vanuit sy twyfel na God (wat geloof impliseer).
Elkeen van ons was al op so 'n plek. Dit voel vir jou of jy nie genoeg krag het om meer te glo nie. Maar as jy jou weer kry dan praat jy met die Here. Dit herinner my aan die man wat vir Jesus gesê het: "Ek glo Here. Help my in my ongeloof".
Dit is die misterie van geloof. Vanself het ons dit nie. Die Here wek dit in ons op as ons dit die minste verwag.
Ps 30 (18 Jun)
June 18, 2016 nati@stander.co.za
Ps 30:7-9 Toe dit goed gegaan het,het ek wel gesê:"Niks sal my ooit laat wankel nie." Deur u goedheid het U my op 'n veilige berg laat staan, Here. Maar toe U U aan my onttrek het, het ek baie bang geword. Ek het na U geroep, Here. Ek het U om genade gesmeek.
Mens wil dit nie erken nie, maar dit is die waarheid. Moeilike tye wys die swakheid/sterkte van ons geloof uit. Ons moet dus nie moeilike tye omwens nie. Vra jouself die heel tyd af hoe jy God in hierdie tyd kan verheerlik.
Ps 26 (9 Jun)
June 9, 2016 nati@stander.co.za
Wow! Ps 26 vers 3 het nie veel van 'n verduideliking nodig nie. Wat 'n wonderlike lewensmotto sal dit nie wees nie? "Ek laat my deur U liefde lei en ek lewe deur U trou."